Bekende komediant vas oor spoedArgieffoto ŉ Bekende komediant is Vrydagmiddag op die N4 buite Mbombela (Nelspruit) in hegtenis geneem nadat hy die spoedgrens oorskry het. Zandile Mandlazi, woordvoerder van die Mpumalanga- departement vir gemeenskapsveiligheid, het aan Maroela Media gesê die man is omstreeks 16:50 deur provinsiale verkeersbeamptes vasgetrek toe hy glo 170 km/h in ŉ 120 km/h-sone gery het. Volgens Mandlazi het die man in sy Mercedes-Benz-voertuig op die snelweg gery. Die komediant het aan die verkeersbeamptes gesê hy is inderhaas op pad na ŉ komedievertoning wat vanaand in Nelspruit gehou word. Die man is tans by die Nelspruit-polisiestasie en dit is nie bekend of hy al formeel aangekla is nie. Maroela Media wag op meer inligting. Die man se naam kan nie bekendgemaak word voordat hy in die hof verskyn het nie.